CELEX: 32017D0499
Language: hu
Date: 2017-03-17 00:00:00
Title: A Bizottság (EU) 2017/499 végrehajtási határozata (2017. március 17.) a „Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája” európai kutatási infrastruktúra-konzorcium (LifeWatch ERIC) létrehozásáról (az értestés a C(2017) 1648. számú dokumentummal történt) (EGT-vonatkozású szöveg. )

22.3.2017   
            
            
               HU
            
            
               Az Európai Unió Hivatalos Lapja
            
            
               L 76/35
            
         A BIZOTTSÁG (EU) 2017/499 VÉGREHAJTÁSI HATÁROZATA
   (2017. március 17.)
   a „Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája” európai kutatási infrastruktúra-konzorcium (LifeWatch ERIC) létrehozásáról
   
      
         (az értestés a C(2017) 1648. számú dokumentummal történt)
      
   
   (Csak a francia, a görög, a holland, az olasz, a portugál, a román, a spanyol és a szlovén nyelvű szöveg hiteles.)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
   mivel:
   
               (1)
            
            
               Belgium, Görögország, Hollandia, Olaszország, Portugália, Románia, Spanyolország és Szlovénia felkérte a Bizottságot a „Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája” európai kutatási infrastruktúra-konzorcium (LifeWatch ERIC) létrehozására. E tagállamok megállapodtak abban, hogy a LifeWatch ERIC fogadó tagállama Spanyolország lesz.
            
         
               (2)
            
            
               A Bizottság a 723/2009/EK rendelet 5. cikkének (2) bekezdésével összhangban elbírálta a kérelmet, és megállapította, hogy az teljesíti a rendelet követelményeit.
            
         
               (3)
            
            
               Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   E határozattal létrejön a „Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája” európai kutatási infrastruktúra-konzorcium (LifeWatch ERIC).
   (2)   A LifeWatch ERIC alapszabályának alapvető elemeit a melléklet tartalmazza.
   2. cikk
   Ennek a határozatnak a Belga Királyság, a Görög Köztársaság, a Holland Királyság, az Olasz Köztársaság, a Portugál Köztársaság, Románia, a Spanyol Királyság és a Szlovén Köztársaság a címzettje.
   
      Kelt Brüsszelben, 2017. március 17-én.
      
         
            a Bizottság részéről
         
         Carlos MOEDAS
         
            a Bizottság tagja
         
      
   
   
      (1)  HL L 206., 2009.8.8., 1. o.
   
   
      MELLÉKLET
      
         A LIFEWATCH ERC ALAPSZABÁLYÁNAK ALAPVETŐ ELEMEI
      
      
         A LifeWatch ERIC alapszabályának alábbi cikkei és cikkeinek bekezdései a 723/2009/EK tanácsi rendelet 6. cikke (3) bekezdésének megfelelően meghatározzák az alapvető elemeket.
      
      2. cikk
      Feladatok és tevékenység, az ERIC elemei
      (1)   A LifeWatch ERIC fő feladata, hogy létrehozza és működtesse a biodiverzitás- és ökoszisztéma-kutatáshoz – többek között más társadalmi kihívásokkal, például az éghajlatváltozáshoz való alkalmazkodással és az éghajlatváltozás mérséklésével összefüggő ismeretek, kapcsolatok és szinergiák fejlesztéséhez – felhasználandó adatok és algoritmusok mobilizálásához és integrálásához szükséges infrastruktúrát és információs rendszereket, valamint elemzési lehetőségeket biztosítson.
      (2)   E célból a LifeWatch ERIC különböző tevékenységeket végez és koordinál, beleértve, de nem kizárólagosan a következőket:
      
                  a)
               
               
                  a biodiverzitással kapcsolatos adatok igény szerinti mobilizálására lehetőséget biztosító decentralizált kutatási infrastruktúra működtetése; integrált hozzáférés a decentralizált adatforrásokhoz; adatfeltárási, adatelemzési, adatmodellezési és adatábrázolási szolgáltatások nyújtása; a felhasználók webes és helyszíni támogatása; és digitális környezetek kialakítása a tudományos együttműködéshez és kísérletezéshez;
               
            
                  b)
               
               
                  a nemzeti és nemzetközi létesítmények támogatása és együttműködés velük az adatok mobilizálásával és megosztásával összefüggésben, szolgáltatási szintre vonatkozó megállapodások alapján; számítási kapacitás biztosítása; és új infrastrukturális lehetőségek kialakítása, ideértve a nemzeti és nemzetközi létesítmények, intézmények és szervezetek között a követelmények és a teljesítési tervek összehangolásában betöltött közvetítő szerep lehetőségének vizsgálatát, amennyiben erre a részükről igény mutatkozik;
               
            
                  c)
               
               
                  a nagy léptékű tudományos fejlődés új lehetőségeinek kialakulását előmozdító kapacitás kiépítése; gyorsabb adatdigitalizálás lehetővé tétele új technológiákkal; a tudásalapú döntéshozatal támogatása a biodiverzitás és az ökoszisztémák kezelése érdekében; és képzési programok támogatása;
               
            
                  d)
               
               
                  kapacitás fenntartása a kutatási infrastruktúra bővítéséhez, a tudás és a technológia megújításához és hasznosításához, valamint új elemzési lehetőségek kialakításához;
               
            
                  e)
               
               
                  a fent említett tevékenységekhez kapcsolódó egyéb feladatok elvégzése a közgyűlés döntése szerint.
               
            1. cikk
      Elnevezés, székhely, helyszín és munkanyelv
      (1)   A 723/2009/EK rendelet alapján európai kutatási infrastruktúra-konzorcium (ERIC) formájában létrejön a Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája (a továbbiakban: LifeWatch ERIC).
      (3)   A LifeWatch ERIC létesítő okirat szerinti székhelye Sevillában, a Spanyol Királyság (a továbbiakban: fogadó tagállam) területén van.
      18. cikk
      Időtartam
      A LifeWatch ERIC határozatlan időtartamra jön létre.
      19. cikk
      Felszámolás és fizetésképtelenség
      (1)   A LifeWatch ERIC felszámolásáról a közgyűlés minősített szavazattöbbséggel dönt.
      (2)   A LifeWatch ERIC indokolatlan késedelem nélkül, de legkésőbb a felszámolására irányuló határozat elfogadását követő tíz napon belül értesíti az Európai Bizottságot a határozatról.
      (3)   A LifeWatch ERIC felszámolására irányuló határozat elfogadásakor az igazgatóság a fogadó tagállam jogszabályai szerint eljárva intézkedik a LifeWatch ERIC eszközeinek és tevékenységeinek felszámolásáról az alábbi elvek mentén:
      
                  a)
               
               
                  a közös létesítményt vagy decentralizált központot fogadó tag rendelkezésére bocsátott, támogatás célját szolgáló fizikai javakat vissza kell szolgáltatni;
               
            
                  b)
               
               
                  a fennmaradó vagyont a LifeWatch ERIC kötelezettségeinek rendezésére és a felszámolásával kapcsolatos költségek fedezésére kell fordítani. Az esetleges pénzbeli többletet felszámoláskor fel kell osztani a tagok között, a LifeWatch ERIC működésének kezdete óta nyújtott pénzbeli alap-hozzájárulásuk arányában;
               
            
                  c)
               
               
                  a természetbeni hozzájárulást és az egyéb hozzájárulásokat illetően az igazgatóság a LifeWatch ERIC tevékenységeit és know-how-ját a közgyűlés jóváhagyásával, a lehetséges mértékig átruházhatja hasonló célkitűzésekkel rendelkező intézményekre. Amennyiben nincsenek hasonló feladatot ellátó intézmények, akkor a LifeWatch ERIC tartozásainak kiegyenlítése után fennmaradó pénzbeli többleten kívüli eszközökön a tagok a szolgáltatási szintre vonatkozó megállapodásokban foglalt eltérő rendelkezés hiányában a hozzájárulásaik halmozott összegével arányosan osztoznak. Amennyiben lehetséges, az eszközöket azoknak a tagoknak kell adni, akik hozzájárulásként nyújtották őket.
               
            (4)   A LifeWatch megszűnéséhez vezető felszámolást a tagsági jogviszony megszűnésére és megszüntetésére vonatkozóan az 5. cikk (1), (2) és (6) bekezdésében rögzített határidőkig kell lefolytatni.
      (5)   A LifeWatch ERIC azon a napon szűnik meg, amikor az Európai Bizottság a megfelelő értesítést az Európai Unió Hivatalos Lapjában közzéteszi.
      14. cikk
      Források, költségvetési politika, helytállási kötelezettség és biztosítás
      (3)   A LifeWatch ERIC felelős a tartozásaiért. A tagok nem viselnek együttes felelősséget a LifeWatch ERIC tartozásaiért. Minden tagnak kizárólag a LifeWatch ERIC számára nyújtott hozzájárulása erejéig van helytállási kötelezettsége annak tartozásaiért.
      6. FEJEZET
      
         POLITIKÁK
      
      15. cikk
      Hozzáférés a LifeWatch ERIC infrastrukturális létesítményeihez és terjesztéspolitika
      (1)   A LifeWatch ERIC feladata a kutatás és a tanulás megkönnyítése, így a rendelkezésre álló adatokhoz és algoritmusokhoz való hozzáférést csak abban az esetben korlátozza, ha a hozzáférés az adatok és algoritmusok tulajdonosával (tulajdonosaival) előre egyeztetett felhasználási feltételekbe ütközik.
      (2)   A LifeWatch saját, európai szintű biodiverzitás- és ökoszisztéma-kutatási infrastruktúrát hoz létre és működtet. Az általa nyújtandó szolgáltatásokat a közgyűlés határozatban állapítja meg, amely különbséget tehet a tagoknak és nem tagoknak, illetve az ő kutatóinak nyújtott szolgáltatások között.
      (3)   A közgyűlés határozatokat fogad el a LifeWatch ERIC egyes szolgáltatásainak fontossági sorrendjéről, figyelembe véve a tudományos és műszaki tanácsadó testület által lefolytatott független értékelési eljárás eredményét.
      (4)   Amennyiben a hozzáférés biztosításának lehetősége anyagi és/vagy műszaki okokból korlátozott, a közgyűlés rendelkezésre álló forrásaiból versenytárgyalásos támogatási programokat hoz létre, hogy a sikeres pályázók számára lehetővé tegye a felkínált lehetőségek kihasználását,. A világ bármely országából benyújtható pályázatokat a tudományos és műszaki tanácsadó testület javaslatai alapján az igazgatóság által kijelölt független értékelő bizottságok bírálják el. A közgyűlés által létrehozható támogatási programoknak, értékelési eljárásnak és feladatoknak meg kell felelniük a tudományos kiválóság és a tisztességes gyakorlat általános követelményeinek.
      (5)   Az igazgatóság az adatfelhasználókkal fennálló általános vagy eseti jogviszonyokkal kapcsolatos követelményekre vonatkozó politikára tehet javaslatot a közgyűlésnek. A nagyközönség számára a hozzáférést annyiban kell biztosítani, amennyiben a szolgáltatások vagy az erőforrások felhasználása nincs a jogtulajdonos engedélyéhez kötve. A LifeWatch ERIC-nek összhangban kell lennie a vonatkozó európai uniós politikákkal és előírásokkal.
      (6)   A 723/2009/EK rendelet 3. cikkének (2) bekezdése értelmében a közgyűlés abszolút szavazattöbbséggel dönthet úgy, hogy a LifeWatch ERIC által nyújtott bizonyos szolgáltatásokhoz meghatározott közösségek vagy minden közösség számára díj ellenében biztosít általános hozzáférést, saját eszközeinek vagy termékeinek használatát pedig közjavakként vagy használati engedélyhez kötve engedélyezi.
      (7)   A LifeWatch ERIC adathozzáférési és -terjesztési politikáját a nyilvános adatokat illetően bevált, például az Európai Unió által meghatározott nemzetközi módszerekhez igazodva, az adatok és algoritmusok tulajdonosainak jogait elismerve és a kapcsolódó etikai és jogi kérdéseket teljes mértékben figyelembe véve kell kidolgozni. A LifeWatch ERIC előmozdítja a kutatási, oktatási és tanulási kiválóságot, valamint – támogatási és képzési tevékenységek útján – segíti a legjobb gyakorlatok alkalmazását.
      (8)   A LifeWatch ERIC szorgalmazza, hogy a LifeWatch ERIC-et használó kutatók kutatási eredményeiket tegyék széles körben hozzáférhetővé, és felkéri a tagok kutatóit, hogy eredményeiket a LifeWatch ERIC-en keresztül tegyék elérhetővé.
      (9)   A terjesztéspolitika keretében meg kell határozni a célcsoportokat, és az LifeWatch ERIC-nek e csoportok elérésére több csatorna – például internetes portál, hírlevél, műhelytalálkozók, konferenciákon való megjelenés, folyóiratokban és napilapokban közzétett cikkek – útján is törekednie kell.
      16. cikk
      Tudományos és műszaki értékelések
      (1)   A LifeWatch ERIC tudományos és műszaki tanácsadó testületet – képzett tudósokból és szakértőkből álló független szervet – hoz létre. E testület feladataira az igazgatóság jóváhagyás céljából javaslatot tesz a közgyűlésnek. A tudományos és műszaki tanácsadó testület tagjait négyéves, megújítható időtartamra nevezik ki. A tudományos és műszaki tanácsadó testület ajánlásokat fogalmazhat meg az igazgatóságnak. Mindegyik ajánlást teljes egészében közölni kell a közgyűléssel is, amely további útmutatásként végrehajtási szabályokat vagy iránymutatásokat adhat ki az igazgatóságnak.
      (2)   A közgyűlés a tudományos és műszaki tanácsadó testület és az értékelő bizottságok által elvégzett feladatokért megfelelő ellentételezést hagyhat jóvá.
      (3)   Mindegyik ötéves tervezési időszak negyedik évében eseti értékelő bizottságot kell létrehozni, amely értékeli a LifeWatch ERIC átfogó tudományos és műszaki teljesítményét, és stratégiai ajánlásokat fogalmaz meg a következő ötéves időszakra vonatkozóan. Tagjait a tudományos és műszaki tanácsadó testület ajánlásainak figyelembevételével a közgyűlés nevezi ki. A tagokat személyes alapon kell kinevezni, ugyanis egy adott országot vagy intézményt sem képviselnek.
      17. cikk
      Adatokhoz való hozzáférés és a szellemi tulajdonhoz fűződő jogokkal kapcsolatos politika
      (1)   A LifeWatch ERIC tudomásul veszi, hogy infrastruktúraként értékének egy része abból származik, hogy gyarapítja a nyilvánosan hozzáférhető ismeretek előnyeit. Előnyben kell részesíteni a nyílt forrás és a nyílt hozzáférés elveit.
      (2)   A LifeWatch ERIC iránymutatást ad a kutatóknak annak biztosításához, hogy a LifeWatch ERIC által hozzáférhetővé tett anyagok felhasználásával végzett kutatás végrehajtása olyan keretek között történjék, amelyek tiszteletben tartják az adattulajdonosok jogait és az egyének magánéletét. Az adatok eredetét meg kell jelölni, és amennyiben külső adatforrások és/vagy infrastruktúrák bevonására van szükség, a LifeWatch ERIC adatvédelmi politikáját az ezeket biztosító partnerekkel e cikk alapján kötött megállapodások alapján kell meghatározni, és azt az igazgatóság közgyűlés által kinevezett tagjának kell kezelnie.
      (3)   A LifeWatch ERIC által őrzött vagy előállított adatokhoz, know-how-hoz és egyéb, szellemitulajdon-jogon alapuló forráshoz hozzáférő felhasználóknak és szolgáltatóknak tudomásul kell venniük a tulajdonosok szellemi tulajdonhoz fűződő jogait, valamint információközlési jegyzőkönyvek vagy szerződések és egyetértési megállapodások alapján fennálló egyéb jogait. A LifeWatch ERIC adatfelhasználóinak és szolgáltatóinak kellő gondosságot kell tanúsítaniuk azzal, hogy gondoskodnak az általuk őrzött adatokhoz fűződő jogok megfelelő kezeléséről.
      (4)   A LifeWatch ERIC biztosítja, hogy a felhasználók elfogadják a hozzáférésre irányadó feltételeket, továbbá hogy az adatok belső tárolásával és kezelésével összefüggésben megfelelő biztonsági intézkedések érvényesüljenek.
      (5)   A LifeWatch ERIC nyilvánosságra hozza, hogy az általa őrzött adatok és szolgáltatások tekintetében milyen intézkedéseket tesz az állítólagos belső szakmai kötelességszegéseknek, a biztonsági megsértésének és a titoktartási kötelezettség megszegésének szabálysértéseknek a kivizsgálására és orvoslására.
      12. cikk
      Foglalkoztatáspolitika
      (1)   A LifeWatch ERIC nem alkalmaz megkülönböztetést faj, etnikai hovatartozás, vallás, társadalmi nem, életkor, fizikai vagy szellemi fogyatékosság, szexuális irányultság, illetve családi vagy szülői állapot alapján. Ez a politika a személyzet tagjainak összes jogára, kiváltságára és tevékenységére kiterjed. A LifeWatch ERIC a személyzet női tagjai javára előnyben részesítési politikákat hajthat végre, amely célból a közgyűlés előnyben részesítési tervet fogad el a személyzeti szerződés meghirdetése előtt.
      (2)   A vezérigazgató vezetői jogkörrel rendelkezik a személyzet felett, és felel az alkalmazási feltételeiért és mindegyik meghirdetett betöltendő álláshelyért a közgyűlés által, valamint a végrehajtási szabályokban, az iránymutatásokban és a közgyűlés politikai határozataiban elfogadott költségvetési korlátok között. Eltérő rendelkezés hiányában a vezérigazgató bizonyos feladatokat átruházhat az igazgatóság egy vagy több tagjára.
      (3)   A LifeWatch ERIC-en belül a munkaerő-felvételi, felvételi beszélgetési, alkalmazási, valamint előléptetési vagy alacsonyabb beosztásba sorolási tevékenységeket az (1) bekezdésében foglalt alapelvek szerint kell végrehajtani, és a végrehajtás során be kell tartani a végrehajtási szabályokban, az iránymutatásokban, valamint a közgyűlés által elfogadott általános megbízatásokban vagy politikákban rögzített alapelveket és korlátozásokat.
      (4)   A végrehajtási szabályokban meghatározott foglalkoztatáspolitikának a közgyűlés által elfogadott alapelveken és feltételeken kell alapulnia, és meg kell felelnie a fogadó tagállam jogszabályainak és előírásainak, vagy azon ország jogszabályainak, amelyben a LifeWatch ERIC tevékenységeire sor kerül.
      13. cikk
      Beszerzéspolitika és adómentesség
      (1)   Az ajánlati felhívásokat a LifeWatch ERIC internetes oldalain, valamint a tagok és a megfigyelők területén egyaránt meg kell hirdetni. A LifeWatch ERIC éves tevékenységi jelentésének tartalmaznia kell a meghirdetetett közbeszerzésekről szóló nyilatkozatot.
      (2)   A közgyűlés fogadja el a közbeszerzésre vonatkozó végrehajtási szabályokat, amelyek meghatározzák azt a minimális összeget, amely felett csak a tudományos és műszaki tanácsadó testület tanácsának kikérése után ítélhető oda szerződés.
      (3)   A LifeWatch ERIC beszerzéspolitikájának az átláthatóság, a megkülönböztetésmentesség és a versenyalapúság elvein kell alapulnia, figyelembe kell vennie annak szükségességét, hogy a pályázatok műszaki, pénzügyi és teljesítési szempontból egyaránt a legmagasabb színvonalat képviseljék, és biztosítania kell, hogy az ipari szereplők és a szolgáltatók kellő időben értesüljenek az elvárásokról.